4313 Ek is dit waardig - Forum 2.0 - jimileroux.com
4313 Ek is dit waardig
Posted by Wykus Louw on October 6, 2020 at 4:41pm in Padlangs oordenkings
Die skeppingsverhaal vertel vir ons hoe God sy hele skepping ontwikkel, vanaf die mees elementele dele tot by die mees komplekse skepping in die heelal, naamlik die mens. Oor die mens besin God eers, en skep hom dan doelbewus sodat hy soos HY lyk, na SY beeld. Op 'n manier kan iets van God gesien word in elke mens, soos 'n kind na sy pa trek. As jy die een sien, sien jy die ander. Eendag sal ons presies weet wat dit beteken!
In elk geval, hierdie waarheid het ernstige implikasies. Dit maak elke mens waardevol. Elke mens verdien respek – nie oor wat hy doen nie, maar oor wie hy is: 'n beelddraer, 'n geliefde. As jy met 'n mens te doen het, het jy met sy Skepper ook te doen. Dit geld ook vir jou. Ook jy is waardevol en kosbaar. Ook jy verdien respek. Word jy afgekraak, verneder, geboelie? Voel jy al skoon minderwaardig? Dis 'n leuen! Lig op jou kop, waardige mens – van vandag af!
Liefdevolle Here, help my om elke mens met respek te hanteer, ter wille van U wat hom gemaak het. Help my ook om in selfwaarde te groei. Help my om op die regte manier op respek aan te dring; ek is dit waardig! Amen.